b'\n_START_ARTICLE_\nKoncentracijsko tabori\xc5\xa1\xc4\x8de Jasenovac\n_START_SECTION_\nKoncentracijsko tabori\xc5\xa1\xc4\x8de\n_START_PARAGRAPH_\nPrvi\xc2\xa0\xc2\xbbLegalni ukaz za obrambo ljudi in dr\xc5\xbeave\xc2\xab\xc2\xa0je datiran 17. aprila 1941 in odreja smrtno kazen za\xc2\xa0\xc2\xbbprekr\xc5\xa1ek nad \xc4\x8dastjo in \xc5\xbeivljenjskimi interesi hrva\xc5\xa1kega naroda ter ogro\xc5\xbeanjem obstoja Neodvisne dr\xc5\xbeave Hrva\xc5\xa1ke\xc2\xab. Temu je kmalu sledil Uradni odlok o rasah in Uradni odlok o za\xc5\xa1\xc4\x8diti arijske krvi in \xc4\x8dasti hrva\xc5\xa1kega naroda, ki je datiran 30. aprila 1941, sledil pa mu je Odlok o oblikovanju in dolo\xc4\x8ditvi rasno-politi\xc4\x8dnega odbora 4. junija 1941 Vsiljevanje takih \xc2\xbbrasisti\xc4\x8dnih pravnih dejanj\xc2\xab\xc2\xa0niso opravljala samo normalna sodi\xc5\xa1\xc4\x8da, ampak tudi izredna sodi\xc5\xa1\xc4\x8da tako kot npr. voja\xc5\xa1ka sodi\xc5\xa1\xc4\x8da s podalj\xc5\xa1ano pristojnostjo. Kmalu so se za\xc4\x8dele vrstiti razne aretacije, prepolni zapori pa so bili eden od povodov za nastanek kasnej\xc5\xa1e (po vojni) hrva\xc5\xa1ke sramote, ki so jo pri\xc4\x8deli graditi v mestu Jasenovac, ki \xc5\xa1e danes stoji razmeroma blizu dr\xc5\xbeavne meje med Hrva\xc5\xa1ko ter Bosno in Hercegovino._NEWLINE_Jesenovac je bil kompleks petih ve\xc4\x8djih in treh manj\xc5\xa1ih tabori\xc5\xa1\xc4\x8d razmetanih v relativni medsebojni bli\xc5\xbeini v krogu 240 kilometrov ob bregu reke Save. Sistem Koncentracijskega tabori\xc5\xa1\xc4\x8da je oblikoval Vjekoslav Luburi\xc4\x87 - Maks \xc5\xa1e v \xc4\x8dasu svojega izgnanstva in je bil tudi njegov prvi poveljnik. Prvi upravnik tabori\xc5\xa1\xc4\x8da je bil biv\xc5\xa1i duhovnik Miroslav Majstorovi\xc4\x87, kasneje pa ga je nasledil Dinko \xc5\xa0aki\xc4\x87. Tabori\xc5\xa1\xc4\x8de so gradili od avgusta leta 1941 do februarja 1942. Ve\xc4\x8dji del tabori\xc5\xa1\xc4\x8da se je nahajal v mestu Jasenovac, okrog sto kilometrov jugovzhodno od Zagreba. Tabori\xc5\xa1\xc4\x8di I. in II. sta bili v vaseh Bro\xc4\x8dica in Krapje, a sta bili kmalu razpu\xc5\xa1\xc4\x8deni zaradi pogostih poplav. Zaporniki so bili prestavljeni v tabori\xc5\xa1\xc4\x8de Ciglana (Jasenovac III.), ki je bil najve\xc4\x8dje tabori\xc5\xa1\xc4\x8de in je vklju\xc4\x8deval tudi krematorij. V Donji Gradini na drugi strani reke Save so izvr\xc5\xa1evali usmrtitve. Tabori\xc5\xa1\xc4\x8de za otroke je bilo v Sisku, \xc5\xbeensko tabori\xc5\xa1\xc4\x8de pa v Stari Gradi\xc5\xa1ki jugovzhodno od Jasenovca, \xc4\x8deprav je bilo nekaj \xc5\xbeensk prav tako v Jasenovcu._NEWLINE_\xc5\xa0tevilo \xc5\xbertev ni bilo nikoli natan\xc4\x8dno dolo\xc4\x8deno. Tabori\xc5\xa1\xc4\x8dni arhiv je bil uni\xc4\x8den dvakrat (v za\xc4\x8detku 1943 in aprila leta 1945). Dr\xc5\xbeavna komisija Hrva\xc5\xa1ke je pri\xc4\x8dala na sojenju v Mednarodnem vojnem sodi\xc5\xa1\xc4\x8du v N\xc3\xbcrnbergu, da \xc5\xa1tevilo \xc5\xbertev variira med 500.000 in 700.000. Sicer je treba upo\xc5\xa1tevati, da so \xc5\xa1tevilke zelo variabilne (Hrvati govorijo o 50.000, Srbi pa gredo v \xc5\xa1tevilkah tudi do 700.000). Nekdanja oblast Socialisti\xc4\x8dna federativna republika Jugoslavija nikoli ni dovolila, da bi se raziskalo natan\xc4\x8dno \xc5\xa1tevilo vseh \xc5\xbertev. Verjetno hrani najto\xc4\x8dnej\xc5\xa1e \xc5\xa1tevilke Muzej holokavsta v ZDA._NEWLINE_Prvi zaporniki, ki so jih pripeljali iz Sarajeva, so v nemogo\xc4\x8dih razmerah delali v obratih opekarne (Ciglane). Kmalu so dogradili \xc5\xa1e tabori\xc5\xa1\xc4\x8de Jasenovac II. in \xc5\xbeelezni\xc5\xa1ko povezavo. Tako so se tja kmalu za\xc4\x8dele valiti kolone srbskega prebivalstva iz z vseh koncev, najve\xc4\x8d iz Slavonije in Banije, pa tudi Bosne. Tabori\xc5\xa1\xc4\x8dnike so ob prihodu lo\xc4\x8dili pa spolu, jih pretepali s pu\xc5\xa1kinimi kopiti, nekatere pa kar takoj pobili z lesenimi kiji in sekirami. Poveljnik tabori\xc5\xa1\xc4\x8da je bil zloglasni Ljubomir Milo\xc5\xa1 iz Ljubu\xc5\xa1kega v Hercegovini. Usta\xc5\xa1i v Jasenovcu niso prenesli v tabori\xc5\xa1\xc4\x8du ve\xc4\x8d kakor tiso\xc4\x8d ljudi na dan, zato so jih pobijali najve\xc4\x8dkrat tudi brez kakr\xc5\xa1nega koli razloga. Vsak pobeg je pla\xc4\x8dalo z \xc5\xbeivljenjem 100 Srbov. Nad usta\xc5\xa1kimi zverinstvi so se zgra\xc5\xbeali celo nem\xc5\xa1ki vojaki in oficirji, o njih pa obstaja tudi zajetna dokumentacija. Partizani so osvobodili kraj marca 1945._NEWLINE_Dne 9. oktobra leta 1942 je Vjekoslav Luburi\xc4\x87, imenovan tudi Maks, na sve\xc4\x8danosti v Jasenovcu, ki jo je priredil kot proslavo obletnice svoje krvave vladavine v svojem govoru izjavil:\xc2\xa0\xc2\xbb... i tako smo vam mi u ovoj godini ovdje u Jasenovcu poklali i vi\xc5\xa1e ljudi nego osmanlisko carstvo za cijelo vreme boravka Turaka u Evropi ...\xc2\xab\xc2\xa0(\xc2\xbb... in tako smo za vas mi v enem letu tukaj v Jasenovcu poklali \xc5\xa1e ve\xc4\x8d ljudi kakor Osmansko cesarstvo v vsem obdobju tur\xc5\xa1ke prisotnosti v Evropi ...\xc2\xab).\n_START_SECTION_\nIzgled tabori\xc5\xa1\xc4\x8da\n_START_PARAGRAPH_\nKoncentracijsko tabori\xc5\xa1\xc4\x8de Jasenovac je sestavljalo nekaj tabori\xc5\xa1\xc4\x8d, ki so bila narejena v kratkih \xc4\x8dasovnih presledkih in so bila bolj ali manj oddaljena od mesta Jasenovac. Usta\xc5\xa1i so vse prebivalstvo mesta pobili ali preselili, v samo mesto pa namestili stalno usta\xc5\xa1ko voja\xc5\xa1ko upravo z vojsko._NEWLINE_Pripravljalna dela za na\xc4\x8drtovanje novega tabori\xc5\xa1\xc4\x8da so se za\xc4\x8dela najkasneje do 24. julija 1941, ko je Ravnateljstvo melioracionih i regulatornih radova naro\xc4\x8dilo les za gradnjo \xc2\xbblesenih barak v Jasenovacu\xc2\xab. Prav tako se v virih omenja mesto Jasenovac v zvezi, da so bili prvi ujetniki sem pripeljani v tabori\xc5\xa1\xc4\x8de I., poleg vasi Krapje, in v tabori\xc5\xa1\xc4\x8de II., ki se je nahajalo v bli\xc5\xbeini vasi Bro\xc4\x8dice. Kot omenjeno, sta bili prvi dve tabori\xc5\xa1\xc4\x8di kmalu razpu\xc5\xa1\xc4\x8deni zaradi pogostih poplav reke Veliki Strug, ki so onemogo\xc4\x8dale delo zapornikov in \xc5\xbeivljenje v tabori\xc5\xa1\xc4\x8dih, pre\xc5\xbeiveli zaporniki pa so bili preme\xc5\xa1\xc4\x8deni v novoustanovljeno Tabori\xc5\xa1\xc4\x8de III. (Logor III.) Ciglana, ki je bil postavljen malo ven iz mesta Jasenovac ob reki Savi in kjer je \xc5\xbee obstajal industrijski kompleks. V to najve\xc4\x8dje in po svoji funkciji centralno tabori\xc5\xa1\xc4\x8de, so bili preme\xc5\xa1\xc4\x8deni tudi ostali deli tabori\xc5\xa1\xc4\x8da: delovna skupina Kozara, ustanovljena leta 1942 s samem mestu Jasenovac, tabori\xc5\xa1\xc4\x8de Stara Gradi\xc5\xa1ka, ki je bilo po velikosti drugo najve\xc4\x8dje, postavljeno znotraj objektov biv\xc5\xa1e kaznilnice in tabori\xc5\xa1\xc4\x8dne enote Mlaka, Jablanac, Gre\xc4\x91ani, Bistrica in Feri\xc4\x8danci. Ta edinstveni kompleks tabori\xc5\xa1\xc4\x8d, osnovanih po vzoru koncentracijskih tabori\xc5\xa1\xc4\x8d Tretjega rajha, s slu\xc5\xbebenim imenom Usta\xc5\xa1ka obrana, Zapovjedni\xc4\x8dtvo sabirnih logora Jasenovac (Usta\xc5\xa1ka obramba, Poveljstvo zbirnih tabori\xc5\xa1\xc4\x8d Jasenovac), je deloval pod poveljstvom Usta\xc5\xa1ke nadzorne slu\xc5\xbebe (UNS-om), od tega pa pod Uredom III Usta\xc5\xa1ke obrane (Uprava III. Usta\xc5\xa1ke obrambe), katere funkcija je bila oblikovanje, organizacija, uprava ter zavarovanje tabori\xc5\xa1\xc4\x8da._NEWLINE_Koncentracijsko tabori\xc5\xa1\xc4\x8de Jasenovac je bil prvi sistematsko zgrajeni tabori\xc5\xa1\xc4\x8dni kompleks na teritoriju NDH, edini, ki je neprekinjeno deloval skozi celo obdobje njenega obstoja, najve\xc4\x8dji po prostoru, ki ga je zavzemal, ter po \xc5\xa1tevilo ujetnikov, ki so pri\xc5\xa1li skozenj in \xc5\xa1tevilu \xc5\xbertev, ki jih je terjal. To je bilo ve\xc4\x8dnamensko tabori\xc5\xa1\xc4\x8de, predvsem pa tabori\xc5\xa1\xc4\x8de smrti. Bil je poguba za ve\xc4\x8dino ljudi, ki so pri\xc5\xa1li vanj in tiste, ki se niso ujemali s pravili \xc2\xbbrasne \xc4\x8distosti\xc2\xab\xc2\xa0(kot \xc5\xbee omenjeno, najve\xc4\x8d od tega je bilo Srbov, Judov in Romov) ter poguba nasprotnikov usta\xc5\xa1kemu re\xc5\xbeimu in za njihove dru\xc5\xbeine, ne glede na nacionalno ali rasno pripadnost. Poleg mo\xc5\xa1kih ni izklju\xc4\x8devalo niti \xc5\xbeensk in otrok iz vseh krajev NDH.\n_START_SECTION_\nIzhodi\xc5\xa1\xc4\x8da\n_START_PARAGRAPH_\nJasenovac je bilo prvo usta\xc5\xa1ko tabori\xc5\xa1\xc4\x8de, ki je delovalo po nacisti\xc4\x8dnem vzoru. Vjekoslav Luburi\xc4\x87 Maks, usta\xc5\xa1ki funkcionar zadol\xc5\xbeen za delovanje tabori\xc5\xa1\xc4\x8da, je pre\xc5\xbeivel nekaj \xc4\x8dasa celo v Nem\xc4\x8diji kot gost Gestapa do za\xc4\x8detka oktobra 1941. Med tem \xc4\x8dasom je obiskal ve\xc4\x8d koncentracijskih tabori\xc5\xa1\xc4\x8d, po povratku v NDH pa je izvedel reorganizacijo obstoje\xc4\x8dih tabori\xc5\xa1\xc4\x8d in ustanovil nova, po zgledu tistih v Nem\xc4\x8diji. _NEWLINE_Po organizaciji je Jasenovac spominjal na tabori\xc5\xa1\xc4\x8da v Nem\xc4\x8diji, vendar pa so bili umori izvr\xc5\xa1eni druga\xc4\x8de. Enako kot v nacisti\xc4\x8dnih tabori\xc5\xa1\xc4\x8dih so izkoristili delovno vnemo tabori\xc5\xa1\xc4\x8dnika pred likvidacijo. Ustanovljen je bil na mestu, kjer je \xc5\xbee prej obstajalo obrtni\xc5\xa1tvo ter industrija._NEWLINE_Sistem masovnih umorov v Jasenovcu se je pri\xc4\x8del izvajati \xc5\xbee jeseni 1941, takoj zatem, ko je pri\xc4\x8delo prihajati sem ve\xc4\x8d transportov ljudi. Mo\xc5\xa1ki, \xc5\xbeenske in otroci so sem prihajali z vozovi, tovornjaki, konjskimi vpregami ali pa so prosto tekli pred naperjenimi pu\xc5\xa1kami usta\xc5\xa1ev. Masovno pobijanje se je izvr\xc5\xa1evalo po vsem tabori\xc5\xa1\xc4\x8du. Ve\xc4\x8dina ljudi je bila name\xc5\xa1\xc4\x8dena na desnem bregu reke Save pod Dubico poleg vasi Gradina. Po forenzi\xc4\x8dnih raziskavah je bilo preko 300.000 ljudi pobitih prav tukaj. Umori so se izvr\xc5\xa1evali tudi v gozdu poleg tabori\xc5\xa1\xc4\x8da Krapje, poleg tabori\xc5\xa1\xc4\x8d Versaj in U\xc5\xa1tica, na vsej levi obali pod Jasenovcem do vasi Jablanac in Mlake. Poleg tega je znotraj kompleksa Trojka obstajal krematorij, ki je dejansko bil pe\xc4\x8d za pe\xc4\x8denje opeke; usta\xc5\xa1i pa so jo spremenili v krematorij po na\xc4\x8drtih Hinka Pi\xc4\x87ilija, tako da so se v njem lahko za\xc5\xbeigali tabori\xc5\xa1\xc4\x8dniki. V tabori\xc5\xa1\xc4\x8du so poleg Pi\xc4\x87ilijevih pe\xc4\x8di obstajala tudi druga mesta, kjer so bili ljudje mu\xc4\x8deni in ubiti in so nosili imena lon\xc4\x8dara, granik, zvonara, sablasno jezero itn._NEWLINE_V tabori\xc5\xa1\xc4\x8du Stara Gradi\xc5\xa1ka so se mu\xc4\x8denja in pobijanja izvajala v kleteh stare avstrijske utrdbe, v stolpu trdnjave ter ob bregovih Save._NEWLINE_Do kake stopnje je bil razvit sistem ubijanja, pri\xc4\x8da neki dopis iz glavnega \xc5\xa1taba, poslan 27. aprila 1942 vsem usta\xc5\xa1kim enotam in ustanovam, v katerem je naro\xc4\x8deno da\xc2\xa0\xc2\xbbsabirni i radni logor u Jasenovcu mo\xc5\xbee primiti neograni\xc4\x8den broj zatvorenika\xc2\xab\xc2\xa0(zbirno tabori\xc5\xa1\xc4\x8de v Jasenovcu lahko sprejme neomejeno \xc5\xa1tevilo zapornikov).\n_START_SECTION_\nMetode in sredstva za masovno uni\xc4\x8devanje\n_START_PARAGRAPH_\nOd leta 1941 do pomladi 1945 se je smrt tukaj pojavljala v mnogoterih oblikah. Ujetnike in vse, ki so kon\xc4\x8dali v Jasenovacu so usta\xc5\xa1i klali s posebej oblikovanimi no\xc5\xbei ali so jih ubijali s sekirami, macolami ter kladivi, prav tako so jih tudi streljali ali jih obe\xc5\xa1ali na drevesa ali drogove. Nekateri so bili \xc5\xa1e \xc5\xbeivi za\xc5\xbegani v pe\xc4\x8deh, mu\xc4\x8deni v kaznilnici ali utopljeni v reki Savi._NEWLINE_Tukaj so se uporabljale najrazli\xc4\x8dnej\xc5\xa1e oblike mu\xc4\x8denja \xe2\x80\x93 z \xc5\xbeeleznimi predmeti so vlekli ljudem nohte iz nog in rok, ljudem so zabijali v o\xc4\x8di igle, da so oslepeli, rezali z njih meso in zatem rane solili. Prav tako so ljudi \xc5\xbeive odirali, jim sekali nosove, u\xc5\xa1esa in jezike od\xc5\xa1\xc4\x8dipnili s kle\xc5\xa1\xc4\x8dami za \xc5\xbeico in jim zabadali \xc5\xa1ila v srce. H\xc4\x8dere so posiljevali pred o\xc4\x8dmi mater, sinove mu\xc4\x8dili pred njihovimi o\xc4\x8deti. Na splo\xc5\xa1no re\xc4\x8deno, v uni\xc4\x8devalnih tabori\xc5\xa1\xc4\x8dih v Jasenovcu in Stari Gradi\xc5\xa1ki so usta\xc5\xa1i ljudi pobijali na najrazli\xc4\x8dnej\xc5\xa1e, najve\xc4\x8dkrat prav brutalne na\xc4\x8dine. Zaporniki v Jasenovcu niso bili ve\xc4\x8d \xc4\x8dlove\xc5\xa1ka bitja, temve\xc4\x8d objekti na voljo za iz\xc5\xbeivljanje vsake usta\xc5\xa1ke kaprice._NEWLINE_Kot re\xc4\x8deno, celo nacisti\xc4\x8dni generali so bili pretreseni nad temi zlo\xc4\x8dini; tako je general von Horstenau, ki je bil Hitlerjev poslanik v Zagrebu, v svojem dnevniku leta 1942 pri\xc4\x8dujo\xc4\x8de zapisal, da so bila usta\xc5\xa1ka tabori\xc5\xa1\xc4\x8da v NDH  \xc2\xbbbistvo gnusa\xc2\xab, oficir, zadol\xc5\xbeen za transport delovne sile v rajh, Arthur H\xc3\xa4ffner, pa je o Jasenovcu 11. novembra 1942 zapisal:\xc2\xa0\xc2\xbbKoncept tabori\xc5\xa1\xc4\x8d Jasenovac bi bilo treba pravzaprav razumeti kot koncept nekaj tabori\xc5\xa1\xc4\x8d, ki so med sabo oddaljena nekaj kilometrov eden od drugega, sicer pa so zbrana okrog samega mesta Jasenovac. Brez ozira na javno propagando, je to najstra\xc5\xa1nej\xc5\xa1e tabori\xc5\xa1\xc4\x8de, ki bi se moglo primerjati edino z Dantejevim \xc2\xbbPeklom\xc2\xab.\xc2\xab\n_START_SECTION_\n\xc5\xbdenske in otroci v tabori\xc5\xa1\xc4\x8du Jasenovac\n_START_PARAGRAPH_\nPo rezultatih dosedanjih raziskav je v NDH od leta 1941 do 1945 \xc5\xbeivljenje izgubilo 74.762 otrok, od \xc4\x8desar jih je bilo 60.234 ubitih, 14.528 pa se jih upo\xc5\xa1teva kot \xc5\xbertve vojne._NEWLINE_Mnoge \xc5\xbeenske, pogosto skupaj s svojimi otroci, so bile odpeljane v Jasenovac. Cela vas Mlaka se je spremenila v delovno tabori\xc5\xa1\xc4\x8de za \xc5\xbeenske. Prisiljene so bile opravljati te\xc5\xbeka in iz\xc4\x8drpljujo\xc4\x8da dela na polju v okolici. Ubijanja so se vr\xc5\xa1ila v neposredni bli\xc5\xbeini vasi Mlaka in Jablanac._NEWLINE_V procesu \xc2\xbbo\xc4\x8di\xc5\xa1\xc4\x8devanja Hrva\xc5\xa1ke nacije\xc2\xab\xc2\xa0so bili srbski otroci prvi, ki se jih je pobilo, pogosto so bili to \xc5\xa1e dojenci. V obdobju \xc5\xa1tirih let med aprilom 1941 in majem 1945 je bilo v usta\xc5\xa1ki NDH ubitih ve\xc4\x8d kot 73.316 otrok. Najmlaj\xc5\xa1i niso niti \xc5\xa1e hodili, najstarej\xc5\xa1im je bilo okrog 14 let. V \xc4\x8dasu druge svetovne vojne je bila edina de\xc5\xbeela, kjer so obstajala posebna tabori\xc5\xa1\xc4\x8da za otroke, prav Hrva\xc5\xa1ka. Od decembra 1941 do aprila 1942 so v Jasenovcu usta\xc5\xa1i pobili 19,544 de\xc4\x8dkov in deklic, ve\xc4\x8dinoma srbske nacionalnosti, njihove identitete pa so bile potrjene \xc5\xa1ele kasneje. Ubiti so bili na najstra\xc5\xa1nej\xc5\xa1e na\xc4\x8dine, zaradi bolezni, lakote, \xc5\xbeeje in mraza pa so umirali tudi v veliko ve\xc4\x8dji meri kot odrasli. Usta\xc5\xa1i so tudi odvlekli nekatere majhne otroke, zvezanih z vrvjo po nekaj otrok skupaj do reke Save, kamor so jih odvrgli. Veliko otrok (okrog 400) je bilo v Jasenovacu poklanih, v sredini septembra 1942 pa so bili otroci odpeljani z vpre\xc5\xbenim vozom v opekarno in tam za\xc5\xbegani. Podobna usoda je doletela 300 otrok, ki so bili v oktobru 1942 pogubljeni v Gradini.\n_START_SECTION_\nKonec tabori\xc5\xa1\xc4\x8da\n_START_PARAGRAPH_\nPo zavezni\xc5\xa1kem bombardiranju v marcu in aprilu 1945, v katerem so bili uni\xc4\x8deni \xc5\xa1tevilni objekti znotraj tabori\xc5\xa1\xc4\x8da, je Vjekoslav Maks Luburi\xc4\x87, poveljnik Usta\xc5\xa1ke obrane odredil, da je potrebno likvidirati vse ujetnike, mesto in tabori\xc5\xa1\xc4\x8de Jasenovac pa se naj poru\xc5\xa1i in po\xc5\xbege do temeljev, da bi se tako prikrijejo vsi sledovi zlo\xc4\x8dinov. Zadnja skupina \xc5\xbeensk je bila likvidirana na predve\xc4\x8der 21. aprila, 22. aprila pa se je del poslednjih mo\xc5\xa1kih ujetnikov odlo\xc4\x8dil, da bo posku\xc5\xa1al pobegniti iz tabora. Od tega je pobeg od 600 pre\xc5\xbeivelo le 107 ujetnikov, istega dne, samo nekoliko ur pozneje, pa se je za\xc4\x8del pobeg ujetnikov iz Kozare. Tu jih je pobegnilo 176, pobeg pa pre\xc5\xbeivelo samo 11._NEWLINE_V zapu\xc5\xa1\xc4\x8deno mesto Jasenovac in nedale\xc4\x8d od tega razpu\xc5\xa1\xc4\x8deno tabori\xc5\xa1\xc4\x8de so v no\xc4\x8di iz 2. na 3. maj leta 1945 vkorakale prve strelske enote 1. bataljona 4. srbske brigade XXI. narodno-osvobodilne udarne divizije Jugoslovanske armade in Sovjetska armada. Bataljonu, ki je pri\xc5\xa1el sem, je bilo ukazano, naj poi\xc5\xa1\xc4\x8de in ohrani vse sledove zlo\xc4\x8dinov pred prihodom dr\xc5\xbeavne komisije za potrjevanje zlo\xc4\x8dinov okupatorjev. Prvo poro\xc4\x8dilo o nastalem stanju v tabori\xc5\xa1\xc4\x8du Jasenovac III. Ciglana, Gradini in U\xc5\xa1tici je objavila Okro\xc5\xbena komisija za potrjevanje zlo\xc4\x8dinov okupatorjev in njihovih pomo\xc4\x8dnikov iz Nove Gradi\xc5\xa1ke, 11. maja 1945. Anketna komisija De\xc5\xbeelne komisije Hrva\xc5\xa1ke za potrjevanje zlo\xc4\x8dinov je pri\xc5\xa1la v Jasenovac 18. maja 1945. Podatke o videzu, organizaciji dela, vsakodnevnem \xc5\xbeivljenju in poslednjih dneh tabori\xc5\xa1\xc4\x8da, so komisiji posredovali pre\xc5\xbeiveli tabori\xc5\xa1\xc4\x8dniki in udele\xc5\xbeenci pobega. Mesec dni kasneje, ko se je reka Sava povlekla nazaj v svoje korito, 18. junija 1945, je De\xc5\xbeelna komisija Hrva\xc5\xa1ke opravila tudi tretji pregled in \xc5\xa1tetje.\n_START_SECTION_\nBeg usta\xc5\xa1ev in njihovo povojno \xc5\xbeivljenje\n_START_PARAGRAPH_\nUsta\xc5\xa1ki voditelj in eden od za\xc4\x8detnikov koncentracijskega tabori\xc5\xa1\xc4\x8da Ante Paveli\xc4\x87 je preko Pliberka pobegnil v Avstrijo in od tam v Rim. Potem ko je prebegnil v Argentino, je zasedel zelo visok polo\xc5\xbeaj in postal svetovalec za varnost predsedniku Peronu. Aprila leta 1957 ga je dvakrat ustrelil Blagoje Jovovi\xc4\x87, Argentinec srbskega rodu, in Paveli\xc4\x87 je bil zaradi razkritja prave identitete prisiljen zapustiti Argentino, sprva je prebegnil v Paragvaj, od tod pa je prebegnil je v \xc5\xa0panijo, kjer je v Madridu umrl leta 1959 po drugem atentatu. _NEWLINE_Miroslava Majstorovi\xc4\x87a so prijele jugoslovanske komunisti\xc4\x8dne sile, ga obravnavale in mu sodile s smrtjo leta 1946._NEWLINE_Vjekoslav Luburi\xc4\x87 - Maks je pobegnil v \xc5\xa0panijo, vendar ga je jugoslovanski agent na\xc5\xa1el in ubil leta 1969._NEWLINE_Andrija Artukovi\xc4\x87 je pobegnil v ZDA, vendar so ga te vrnile Jugoslaviji v 80. letih 20. stoletja. Sodili so mu v Zagrebu, 14. maja 1986 so ga obsodili na smrt. Umrl je naravne smrti v zaporu 16. januarja 1988._NEWLINE_Dinko \xc5\xa0aki\xc4\x87 je pobegnil v Argentino, a je bil pripeljan pred roko pravice v 90. letih in s strani hrva\xc5\xa1kih oblasti obsojen na 20 let zapora._NEWLINE_Petar Brzica je pobegnil v ZDA. Njegovo ime je bilo eno od 59. na listi \xc5\xa1e \xc5\xbeive\xc4\x8d nacistov v Zdru\xc5\xbeenih dr\xc5\xbeavah Amerike, ki ga je judovska organizacija dala Uradu za imigracijo in narodnosti v 70. letih. Brzica je preminil nekaznovan._NEWLINE_Ivo Rojnica, usta\xc5\xa1ki voditelj in general Dubrovnika v letu 1941, \xc5\xa1e vedno \xc5\xbeivi svobodno in nekaznovano v Buenos Airesu v Argentini. Hrva\xc5\xa1ka se je v sodelovanju s Centrom Simona Wiesenthala zaobljubila, da se bo zavzemala za njegovo izro\xc4\x8ditev in mu sodila, vendar do tega \xc5\xa1e vedno ni pri\xc5\xa1lo._NEWLINE_Ve\xc4\x8d kot 1000 najve\xc4\x8djim hrva\xc5\xa1kih vojnim zlo\xc4\x8dincem je uspelo pobegniti v obdobju po vojni, nikoli kasneje jih niso na\xc5\xa1li ter jim sodili za zlo\xc4\x8dine proti \xc4\x8dlove\xc5\xa1tvu in v jasenova\xc5\xa1kem holokavstu.\n_START_SECTION_\n\xc5\xa0tevilo \xc5\xbertev\n_START_PARAGRAPH_\nV 60. letih 20. stoletja je bilo \xc5\xa1tevilo mrtvih po izkopih trupel iz grobi\xc5\xa1\xc4\x8d ocenjeno na 700.000, oceno je podala skupina strokovnjakov, ki je izku\xc5\xa1nje pridobivala pri podobni raziskavi v Auschwitzu in je tudi tukaj uporabila podobne metode. \xc4\x8ceprav je bila \xc5\xa1tevilka dokaj primerljiva z dejanskih stanjem, komunisti\xc4\x8dna oblast s Titom na \xc4\x8delu ni dovolila javne objave, kar se je vleklo vse do Jugoslovanskih vojn. Razlog je bil v dejstvu, da je vlada zaradi federacije in bratstva med jugoslovanskimi narodi \xc5\xbeelela, da ljudje pozabijo na grde spomine o 2. svetovni vojni ter usta\xc5\xa1kih zlo\xc4\x8dinih._NEWLINE_Nem\xc5\xa1ki generali iz druge svetovne vojne so poleg tega dajali zelo razli\xc4\x8dne in zaradi tega nepovezane podatke o \xc5\xa1tevilu ubitih Srbov v NDH. Alexander L\xc3\xb6hr je podal \xc5\xa1tevilko 400.000 Srbov, 350.000 srbskih \xc5\xbertev je navajal Lothar von Renduli\xc4\x87; okrog 300.000 Edmund Glaise von Horstenau, Hermann Neubacher je navajal okvirno 750.000 Srbov samo do leta 1943; Ernst Fick 600-700.000 do marca 1944, 700.000 srbski \xc5\xbertev pa Massenbach. \xc5\xa0tevilo \xc5\xbertev je \xc5\xa1e do dana\xc5\xa1njih dni predmet \xc5\xa1tudijskih in politi\xc4\x8dnih razprav._NEWLINE_Nadaljnje raziskave o \xc5\xbertvah v \xc4\x8dasu usta\xc5\xa1kega re\xc5\xbeima v NDH so bile predmet \xc5\xa1tevilnih razprav zgodovinarjev ter demografov v \xc5\xbeelji, da bi se dolo\xc4\x8dilo natan\xc4\x8dno \xc5\xa1tevilo vseh, ki so trpeli v \xc4\x8dasu vladavine NDH. Zaradi razli\xc4\x8dnih pogledov na problem ter \xc5\xa1tevilne dokumentacije, \xc5\xa1tevilke o srbskih \xc5\xbertvah na hrva\xc5\xa1kem divje nihajo, od 25.000 do ve\xc4\x8d kot milijon. Od tega samo za srbske \xc5\xbertve \xc5\xa1tevilke nihajo od 25.000 do 700.000. Glede judovskih \xc5\xbertev iz Hrva\xc5\xa1ke, ki so jih Nemci in usta\xc5\xa1i pobili na tem prostoru med letoma 1941 in 1945, \xc5\xa1tevilke zaokro\xc5\xbeujejo na 32.000. Natan\xc4\x8dno \xc5\xa1tevilo vseh judovskih \xc5\xbertev \xc5\xa1e vedno ni znano, niha pa med 8000 in 20.000 \xc5\xbertev. Te ocene ne vklju\xc4\x8dujejo \xc5\xbertev, ki so jih hrva\xc5\xa1ke oblasti med vojno deportirale v Auschwitz in ostala tabori\xc5\xa1\xc4\x8da. Statistike o \xc5\xa1tevilu romskih \xc5\xbertev so te\xc5\xbeko dolo\xc4\x8dljive, kajti ni podatkov o njihovem obstoju (nikoli niso bili popisani) v predvojni Hrva\xc5\xa1ki in Bosni in Hercegovini. Najbolj natan\xc4\x8dni izra\xc4\x8duni \xc5\xa1tevilo romskih \xc5\xbertev ocenjujejo na okrog 26.000, od teh jih je bilo med 8000 in 15.000 samo \xc5\xbertev Jasenovca. Edini manjkajo\xc4\x8di podatek je natan\xc4\x8dno \xc5\xa1tevilo hrva\xc5\xa1kih \xc5\xbertev, ki so jih umorili usta\xc5\xa1i. Ta skupina vklju\xc4\x8duje politi\xc4\x8dne in verske nasprotnike re\xc5\xbeima \xe2\x80\x93 oboje; katolike in muslimane. Minimalno \xc5\xa1tevilo Hrvatov, ubitih v Jasenovcu zna\xc5\xa1a 12.000; to je \xc5\xa1tevilo prepoznanih \xc5\xbertev. V tabori\xc5\xa1\xc4\x8du je bilo zaprtih tudi okrog 400 tabori\xc5\xa1\xc4\x8dnikov iz Slovenije, umrlo jih je 282.\n_START_SECTION_\nJasenovac danes\n_START_PARAGRAPH_\nMed vojno v biv\xc5\xa1i Jugoslaviji sta bila obmo\xc4\x8dje koncentracijskega tabori\xc5\xa1\xc4\x8da Jasenovac ter spominski park vandalizirana. Po podatkih o\xc4\x8dividcev iz Zdru\xc5\xbeenih narodov, ki so dogajanje tudi posneli ter kasneje predvajali, so bili za vandalizem odgovorni hrva\xc5\xa1ki nacionalisti._NEWLINE_Leta 1999 so pre\xc5\xbeiveli iz tabori\xc5\xa1\xc4\x8da Jasenovac vlo\xc5\xbeili izredno to\xc5\xbebo proti Vatikanski banki in hrva\xc5\xa1kim fran\xc4\x8di\xc5\xa1kanom, ki se je nana\xc5\xa1ala na povojno plenjenje premo\xc5\xbeenja \xc5\xbertev Jasenovca. Do leta 2007 je bila ta to\xc5\xbeba \xc5\xa1e vedno na \xc4\x8dakalni listi na Ameri\xc5\xa1kem zveznem sodi\xc5\xa1\xc4\x8du._NEWLINE_V novembru 1991 je Simo Brdar, nekdanji zvezni direktor Spominskega parka, zbral vso dokumentacijo muzeja in jo odnesel s sabo v Bosno in Hercegovino, kjer jo je hranil, dokler ni bila v letu 2001 s pomo\xc4\x8djo enot SFOR-ja ter vlade Republike Srbske preme\xc5\xa1\xc4\x8dena v Muzej spominov na holokavst v ZDA. _NEWLINE_V aprilu 2005, so za 60. obletnico osvoboditve koncentracijskih tabori\xc5\xa1\xc4\x8d v New Yorku izdelali javni spomenik za \xc5\xbertve Jasenovca. Odkrili so ga Newyor\xc5\xa1ki oddelek za parke (New York City Parks Department), Odbor za parke holokavsta (Holocaust Park Committee) ter Jasenov\xc5\xa1ki raziskovalni in\xc5\xa1titut (Jasenovac Research Institute) ob pomo\xc4\x8di \xc4\x8dlana Ameri\xc5\xa1kega kongresa Anthonyja Weinerja. To je edini javni spomenik na svetu, namenjen \xc5\xbertvam tabori\xc5\xa1\xc4\x8da v Jasenovcu, ki se nahaja izven Balkanskega polotoka Njegovo odkrivanje je spremljalo kakih deset pre\xc5\xbeivelih ljudi holokavsta v Jugoslaviji ter diplomati iz Srbije, Bosne in Hercegovine ter Izraela. Letna spominska slovesnost se izvaja vsako leto v aprilu._NEWLINE_27. novembra 2006 je bila odprta nova stalna razstava Spominskega muzeja spominskega obele\xc5\xbeja Jasenovac, ki sta jo zasnovala hrva\xc5\xa1ka arhitektka Helena Paver Njiri\xc4\x87 ter Vzgojni center podjetja Produkcija. Spominski muzej upodablja notranjost z jeklenimi moduli, oblo\xc5\xbeenimi s kav\xc4\x8dukom, vklju\xc4\x8duje tudi \xc5\xa1tevilne video zaslone in projektorje ter steklene vitrine, ki prikazujejo artefakte iz tabori\xc5\xa1\xc4\x8da. Nad zatemnjenim razstavnim prostorom se nahajajo steklene plo\xc5\xa1\xc4\x8de, na katerih je poimenski spisek 69.843 \xc5\xbertev, od teh 39.850 Srbov, 14.599 Romov, 10.700 Judov, 3.462 Hrvatov, kot tudi pripadnikov drugih narodnosti, ki so ga oblikovali kustosi Spominskega obele\xc5\xbeja in ki vsebuje tudi biografske podatke o \xc5\xbertvah, podatke o mestu in na\xc4\x8dinu mu\xc4\x8denja ter vire, ki se jih spominjajo in navajajo pre\xc5\xbeivele \xc5\xbertve.'